送吳晦叔赴廷試
作者：李呂
朝代：宋

paragraphs: 我昔遊白鶴，山川氣雄深。
邂逅識吾子，戛然唳孤音。
日日望飛鳴，洄洑迺至今。
玉美出堅璞，木老生喬林。
書生未足道，聊用慰苦心。
始駕百斛船，掛帆發江潯。
破浪當自茲，意象殊駸駸。
天方拓王度，清問虛宸襟。
調毫寫胸臆，氣力戈鋋森。
荷衣縛異時，恐爲寒蟬瘖。
江城惜此別，風雪作晝陰。
何以託遠懷，酌酒拊劍鐔。
湖海氣摇薄，激烈愁端侵。
唯應白雲夢，夜夜飛遥岑。